b'\n_START_ARTICLE_\nM\xc3\xbcnchen\n_START_SECTION_\nSrednjeve\xc5\xa1ko mesto\n_START_PARAGRAPH_\nPrvo znano naselje na tem obmo\xc4\x8dju so ustanovili benediktinski menihi ob tako imenovani solni cesti. Za datum ustanovitve se \xc5\xa1teje za leto 1158, ko je bilo mesto prvi\xc4\x8d omenjeno v dokumentu. Dokument je bil podpisan v Augsburgu. [11] Do takrat je gvelf Henrik Lev, vojvoda Sa\xc5\xa1ke in Bavarske, zgradil cestninski most \xc4\x8dez reko Isar ob naselju menihov in na solni poti._NEWLINE_Leta 1175 je M\xc3\xbcnchen dobil status mesta in fortifikacijo. Leta 1180 je Oto. I. Wittelsbach s sojenjem Henriku Levu postal Bavarski vojvoda, M\xc3\xbcnchen pa je bil predan freisin\xc5\xa1kemu \xc5\xa1kofu. (Wittelsba\xc5\xa1ki dedi\xc4\x8di so Bavarski vladali do leta 1918). Leta 1240 je bil M\xc3\xbcnchen prenesen na Otona II. Wittelsbacha in leta 1255, ko je bila vojvodina Bavarska razdeljena na dva dela, je M\xc3\xbcnchen postal vojvodska rezidenca Zgornje Bavarske._NEWLINE_Vojvoda Ludvik IV., rojen v M\xc3\xbcnchnu, je bil leta 1314 izvoljen za nem\xc5\xa1kega kralja in leta 1328 okronan kot sveti rimski cesar. Polo\xc5\xbeaj mesta je okrepil z dodelitvijo solnega monopola in mu tako zagotovil dodaten dohodek. V poznem 15. stoletju je M\xc3\xbcnchen do\xc5\xbeivel razcvet gotske umetnosti: raz\xc5\xa1irjena je bila stara mestna hi\xc5\xa1a, v samo 20 letih, za\xc4\x8den\xc5\xa1i leta 1468, je bila zgrajena najve\xc4\x8dja gotska cerkev v M\xc3\xbcnchnu - Frauenkirche - zdaj stolnica.\n_START_SECTION_\nPrestolnica ponovno zdru\xc5\xbeene Bavarske\n_START_PARAGRAPH_\nKo se je Bavarska ponovno zdru\xc5\xbeila leta 1506, je M\xc3\xbcnchen postal njena prestolnica. Dvor je vse bolj vplival na umetnost in politiko (glej Orlando di Lasso in Heinrich Sch\xc3\xbctz). V 16. stoletju je bil M\xc3\xbcnchen sredi\xc5\xa1\xc4\x8de nem\xc5\xa1ke protireformacije in tudi renesan\xc4\x8dne umetnosti. Vojvoda Viljem V. je naro\xc4\x8dil jezuitsko Michaelskirche, ki je postala sredi\xc5\xa1\xc4\x8de protireformacije in leta 1589 zgradil Hofbr\xc3\xa4uhaus za varjenje piva._NEWLINE_Katoli\xc5\xa1ka liga je bila ustanovljena v M\xc3\xbcnchnu leta 1609._NEWLINE_Leta 1623, med tridesetletno vojno, je M\xc3\xbcnchen postal rezidenca volilnega kneza bavarskega vojvode Maksimilijan I., leta 1632 pa je mesto zasedel Gustav II. Adolf iz \xc5\xa0vedske. Ko je leta 1634 in 1635 izbruhnila bubonska kuga, je umrla pribli\xc5\xbeno tretjina prebivalstva. Pod oblastjo bavarskih volilnih knezov je bil M\xc3\xbcnchen pomembno sredi\xc5\xa1\xc4\x8de baro\xc4\x8dnega \xc5\xbeivljenja, vendar je moral trpeti tudi pod habsbur\xc5\xa1ko okupacijo leta 1704 in 1742._NEWLINE_Leta 1806 je mesto postalo glavno mesto novega bavarskega kraljestva, dr\xc5\xbeavni parlament (Landtag) in nova nad\xc5\xa1kofija M\xc3\xbcnchna in Freisinga. Dvajset let kasneje je bila univerza Landshut preseljena v M\xc3\xbcnchen. V to obdobje sodijo \xc5\xa1tevilne najlep\xc5\xa1e mestne zgradbe, zgrajene v \xc4\x8dasu prvih treh bavarskih kraljev. \xc5\xa0e posebej  Ludvik I. je z izjemnimi storitvami podaril M\xc3\xbcnchnu status sredi\xc5\xa1\xc4\x8da umetnosti, privabljal \xc5\xa1tevilne umetnike in izbolj\xc5\xa1al mestno arhitekturno maso z velikimi bulevarji in zgradbami. Po drugi strani pa je bil Ludvik II., po svetu znan kot pravlji\xc4\x8dni kralj, ve\xc4\x8dinoma odsoten iz svoje prestolnice in se bolj osredoto\xc4\x8dal na svoje domi\xc5\xa1ljijske gradove na bavarskem pode\xc5\xbeelju. Kljub temu mu je njegovo pokroviteljstvo Richarda Wagnerja zagotovilo posthumni ugled, kot tudi njegovi gradovi, ki \xc5\xa1e vedno ustvarjajo pomemben turisti\xc4\x8dni prihodek. Kasneje so leta regenta Luitpolda zaznamovala izjemna umetni\xc5\xa1ka in kulturna dejavnost, ki je okrepila status kulturne sile globalnega pomena..\n_START_SECTION_\nPrva in druga svetovna vojna\n_START_PARAGRAPH_\nPo izbruhu prve svetovne vojne leta 1914 je \xc5\xbeivljenje v M\xc3\xbcnchnu postalo zelo te\xc5\xbeavno, saj je zavezni\xc5\xa1ka blokada Nem\xc4\x8dije privedla do pomanjkanja hrane in goriva. V \xc4\x8dasu francoskih zra\xc4\x8dnih napadov leta 1916 so na M\xc3\xbcnchen padle tri bombe._NEWLINE_Po prvi svetovni vojni je bilo mesto v sredi\xc5\xa1\xc4\x8du velikega politi\xc4\x8dnega nemira. Novembra 1918 na predve\xc4\x8der nem\xc5\xa1ke revolucije je Ludvik III. in njegova dru\xc5\xbeina pobegnila iz mesta. Po umoru prvega republikanskega premiera Bavarske Kurta Eisnerja, februarja 1919, je bila razgla\xc5\xa1ena Bavarska sovjetska republika. Ko so komunisti prevzeli oblast, je Lenin, ki je nekaj let prej \xc5\xbeivel v M\xc3\xbcnchnu, poslal telegram s \xc4\x8destitko, vendar so sovjetsko republiko 3. maja 1919 kon\xc4\x8dale Freikorps. Po tem ko je bila republikanska vlada obnovljena, je M\xc3\xbcnchen postal \xc5\xbeari\xc5\xa1\xc4\x8de ekstremisti\xc4\x8dne politike, med katero so Adolf Hitler in nacionalsocialisti kmalu postali pomembni._NEWLINE_Leta 1923 so Adolf Hitler in njegovi podporniki, ki so bili skoncentrirani v M\xc3\xbcnchnu, organizirali pivni\xc5\xa1ki pu\xc4\x8d, poskus strmoglavljenja Weimarske republike in prevzema oblasti. Upor je propadel, kar je pripeljalo do Hitlerjevega aretacije in za\xc4\x8dasne ohromitve nacisti\xc4\x8dne stranke (NSDAP). Mesto je znova postalo pomembno za naciste, ko so leta 1933 prevzeli oblast v Nem\xc4\x8diji. Stranka je ustvarila prvo koncentracijsko tabori\xc5\xa1\xc4\x8de v Dachauu, 16 kilometrov severozahodno od mesta. Zaradi svojega pomena za vzpon nacionalsocializma je bil M\xc3\xbcnchen imenovan Hauptstadt der Bewegung (\'prestolnica gibanja\'). Sede\xc5\xbe NSDAP je bil v M\xc3\xbcnchnu, \xc5\xa1tevilne F\xc3\xbchrerbauten (f\xc3\xbchrerjeve stavbe) pa so bile zgrajene okoli K\xc3\xb6nigsplatza, od katerih so nekatere ohranjene._NEWLINE_Mesto je znano po m\xc3\xbcnchenskem sporazumu Britanije in Francije, ki je vodila do druge svetovne vojne. V M\xc3\xbcnchnu je britanski premier Neville Chamberlain podprl pripojitev \xc4\x8de\xc5\xa1koslova\xc5\xa1ke sudetske regije k veliki Nem\xc4\x8diji v upanju, da bo pote\xc5\xa1il \xc5\xbeelje Hitlerjevega Tretjega rajha._NEWLINE_M\xc3\xbcnchen je bil od leta 1942 do februarja 1943 baza gibanja bele vrtnice, \xc5\xa1tudentskega odporni\xc5\xa1kega  gibanja. Glavni \xc4\x8dlani so bili aretirani in usmr\xc4\x8deni po razdelitvi letakov na univerzi v M\xc3\xbcnchnu._NEWLINE_Mesto je bilo med drugo svetovno vojno mo\xc4\x8dno po\xc5\xa1kodovano zaradi zavezni\xc5\xa1kih bombnih napadov, ki jih je izvedlo 71 zra\xc4\x8dnih napadov v petih letih.\n_START_SECTION_\nPovojno obdobje\n_START_PARAGRAPH_\nPo ameri\xc5\xa1ki okupaciji leta 1945 je bil M\xc3\xbcnchen popolnoma prenovljen po natan\xc4\x8dnem na\xc4\x8drtu, ki je ohranil predvojno uli\xc4\x8dno mre\xc5\xbeo. Leta 1957 je prebivalstvo M\xc3\xbcnchna preseglo milijon. Mesto je \xc5\xa1e naprej igralo zelo pomembno vlogo v nem\xc5\xa1kem gospodarstvu, politiki in kulturi, kar je vzpodbudilo vzdevek Heimliche Hauptstadt (\'skrivna prestolnica\') v desetletjih po drugi svetovni vojni._NEWLINE_V M\xc3\xbcnchnu so se odvijale poletne olimpijske igre leta 1972, med katerimi je palestinski fedajin pobil izraelske \xc5\xa1portnike v m\xc3\xbcnchenskem pokolu, ko so strelci iz palestinske skupine\xc2\xa0\xc2\xbb\xc4\x8crni september\xc2\xab\xc2\xa0vzeli \xc4\x8dlane izraelske olimpijske ekipe za talce._NEWLINE_Ve\xc4\x8dina prebivalcev M\xc3\xbcnchna u\xc5\xbeiva visoko kakovost \xc5\xbeivljenja. Mercer HR Consulting dosledno ocenjuje mesto med top 10 mest z najvi\xc5\xa1jo kakovostjo \xc5\xbeivljenja na vsem svetu. Isto podjetje je tudi M\xc3\xbcnchen uvrstilo med 39. najdra\xc5\xbejih na svetu in najdra\xc5\xbeje mesto v Nem\xc4\x8diji. Mesto ima uspe\xc5\xa1no gospodarstvo, ki ga poganjajo informacijska tehnologija, biotehnologija in zalo\xc5\xbeni\xc5\xa1tvo. Onesna\xc5\xbeevanje okolja je nizko, \xc4\x8deprav je od leta 2006 mestni svet zaskrbljen zaradi ravni trdnih delcev (PM), zlasti ob glavnih prometnih poteh mesta. Od uveljavitve zakonodaje EU v zvezi s koncentracijo delcev v zraku so okoljske skupine, kot je Greenpeace, organizirale velike protestne shode, da bi mestni svet in dr\xc5\xbeavno vlado pozvale, naj zavzamejo trdno stali\xc5\xa1\xc4\x8de glede onesna\xc5\xbeevanja. Danes je stopnja kriminala nizka v primerjavi z drugimi velikimi nem\xc5\xa1kimi mesti, kot sta Hamburg ali Berlin. Zaradi visoke kakovosti \xc5\xbeivljenja in varnosti je mesto med angle\xc5\xa1ko govore\xc4\x8dimi prebivalci dobilo vzdevek Toytown. Nem\xc5\xa1ki prebivalci ga imenujejo Millionendorf, izraz, ki pomeni \'vas milijona ljudi\'. Zaradi visokega \xc5\xbeivljenjskega standarda in uspe\xc5\xa1nega gospodarstva mesta in regije je pri\xc5\xa1lo do priliva ljudi, do junija 2015 je prebivalstvo preseglo 1,5 milijona, kar je ve\xc4\x8d kot 20% v desetih letih.\n_START_SECTION_\nTopografija\n_START_PARAGRAPH_\nM\xc3\xbcnchen le\xc5\xbei na visokih ravnicah Zgornje Bavarske, pribli\xc5\xbeno 50 km severno od severnega roba Alp, na nadmorski vi\xc5\xa1ini okoli 520 m, v severni alpski dolini. Lokalni reki sta Isar in W\xc3\xbcrm. Severni del te pe\xc5\xa1\xc4\x8dene planote vklju\xc4\x8duje visoko rodovitno kremenovo obmo\xc4\x8dje, ki ni ve\xc4\x8d prizadeto zaradi procesov gubanja v Alpah, medtem ko je ju\xc5\xbeni del prekrit z morenskimi hribi. Med njimi so polja fluvio-glacialnega izpiranja, kot na primer v okolici M\xc3\xbcnchna. Kjer te usedline postanejo tanj\xc5\xa1e, lahko podtalnica prodre v prodnato povr\xc5\xa1ino in poplavi obmo\xc4\x8dje, kar vodi do mo\xc4\x8dvirja kot je na severu M\xc3\xbcnchna.\n_START_SECTION_\nPodnebje\n_START_PARAGRAPH_\nMestna klima je med vla\xc5\xbenim kontinentalnim podnebjem (K\xc3\xb6ppenova klasifikacija: Dfb) in oceanskim podnebjem (K\xc3\xb6ppenova klasifikacija: Cfb)._NEWLINE_Sredi\xc5\xa1\xc4\x8de mesta le\xc5\xbei med obema podnebjema, medtem ko ima letali\xc5\xa1\xc4\x8de v M\xc3\xbcnchnu vla\xc5\xbeno celinsko podnebje. Najtoplej\xc5\xa1i mesec je v povpre\xc4\x8dju julij. Najbolj hladen je januar._NEWLINE_De\xc5\xbe in nevihte prina\xc5\xa1ajo najvi\xc5\xa1jo povpre\xc4\x8dno mese\xc4\x8dno koli\xc4\x8dino padavin pozno spomladi in poleti. Najve\xc4\x8d padavin je v povpre\xc4\x8dju junija. Zima ima manj padavin, najmanj februarja._NEWLINE_Zaradi vi\xc5\xa1je nadmorske vi\xc5\xa1ine in bli\xc5\xbeine Alp ima mesto ve\xc4\x8d de\xc5\xbeja in snega kot mnogi drugi deli Nem\xc4\x8dije. Alpe vplivajo na podnebje mesta tudi na druge na\xc4\x8dine; na primer, topel fen iz Alp lahko povi\xc5\xa1a temperature v nekaj urah, tudi pozimi._NEWLINE_V sredi\xc5\xa1\xc4\x8du Evrope je M\xc3\xbcnchen podvr\xc5\xbeen \xc5\xa1tevilnim podnebnim vplivom, tako da so vremenske razmere bolj spremenljive kot v drugih evropskih mestih, zlasti tistih, ki so zahodno in ju\xc5\xbeno od Alp._NEWLINE_Na m\xc3\xbcnchenski uradni vremenski postaji so najvi\xc5\xa1je in najni\xc5\xbeje temperature, ki so bile kdaj merjene, 37,5 \xc2\xb0 C, 27. julija 1983 in \xe2\x80\x9331,6 \xc2\xb0 C, 12. februarja 1929.\n_START_SECTION_\nDemografija\n_START_PARAGRAPH_\nOd samo 24.000 prebivalcev leta 1700 se je mestno prebivalstvo podvojilo vsakih 30 let. Leta 1852 je bilo 100.000, leta 1883 250.000, leta 1901 500.000. Od takrat je M\xc3\xbcnchen postal tretje najve\xc4\x8dje nem\xc5\xa1ko mesto. Leta 1933 je bilo pre\xc5\xa1tetih 840.901 prebivalcev, leta 1957 pa ve\xc4\x8d kot milijon._NEWLINE_Julija 2017 je imel M\xc3\xbcnchen 1,42 milijona prebivalcev; Od 31.12.2017 je v mestu prebivalo 421.832 tujih dr\xc5\xbeavljanov, od tega 50,7% dr\xc5\xbeavljanov dr\xc5\xbeav \xc4\x8dlanic EU in 25,2% dr\xc5\xbeavljanov v evropskih dr\xc5\xbeavah, ki niso v EU (vklju\xc4\x8dno z Rusijo in Tur\xc4\x8dijo). [16] Najve\xc4\x8d tujih dr\xc5\xbeavljanov so bili Turki (39.204), Hrvati (33.177), Italijani (27.340), Grki (27.117), Poljaki (27.945), Avstrijci (21.944) in Romuni (18.085).\n_START_SECTION_\nReligija\n_START_PARAGRAPH_\nPribli\xc5\xbeno 45% prebivalcev M\xc3\xbcnchna ni povezano z nobeno versko skupino, to razmerje predstavlja najhitreje rasto\xc4\x8di segment prebivalstva. Kot v preostali Nem\xc4\x8diji so rimskokatoli\xc5\xa1ke in protestantske cerkve do\xc5\xbeivljajo stalen upad \xc4\x8dlanstva. 31. decembra 2017 je bilo 31,8% prebivalcev mesta rimskokatoli\xc5\xa1kih, 11,4% protestantskih, 0,3% judovskih in 3,6% \xc4\x8dlanov pravoslavne cerkve (pravoslavne ali vzhodne pravoslavne). Pribli\xc5\xbeno 1% se dr\xc5\xbei drugih kr\xc5\xa1\xc4\x8danskih veroizpovedi. Obstaja tudi majhna stara katoli\xc5\xa1ka \xc5\xbeupnija in angle\xc5\xa1ko govore\xc4\x8da \xc5\xbeupnija \xc5\xa1kofovske cerkve v mestu.\n_START_SECTION_\nLokalna uprava\n_START_PARAGRAPH_\nOd administrativne reforme leta 1992, je M\xc3\xbcnchen razdeljen na 25 okro\xc5\xbeij ali Stadtbezirke, ki jih sestavljajo v\xc4\x8dasih precej razli\xc4\x8dne manj\xc5\xa1e \xc4\x8detrti._NEWLINE_Allach-Untermenzing (23), Altstadt-Lehel (1), Aubing-Lochhausen-Langwied (22), Au-Haidhausen (5), Berg am Laim (14), Bogenhausen (13), Feldmoching-Hasenbergl (24), Hadern (20), Laim (25), Ludwigsvorstadt-Isarvorstadt (2), Maxvorstadt (3), Milbertshofen-Am Hart (11), Moosach (10), Neuhausen-Nymphenburg (9), Obergiesing (17), Pasing-Obermenzing (21), Ramersdorf-Perlach (16), Schwabing-Freimann (12), Schwabing-West (4), Schwanthalerh\xc3\xb6he (8), Sendling (6), Sendling-Westpark (7), Thalkirchen-Obersendling-Forstenried-F\xc3\xbcrstenried-Solln (19), Trudering-Riem (15) and Untergiesing-Harlaching (18).\n_START_SECTION_\nGospodarstvo in industrija\n_START_PARAGRAPH_\nM\xc3\xbcnchen je najve\xc4\x8dje industrijsko sredi\xc5\xa1\xc4\x8de Bavarske, z ve\xc4\x8d kot 350.000 zaposlenimi. Mo\xc4\x8dno razvite so strojna, avtomobilska (BMW, MAN), kemijska, steklarska, elektrotehni\xc5\xa1ka (Siemens), lesna, prehrambena, pivovarska ter tekstilna industrija s konfekcijo. Mesto je znano po proizvodnji nimfenbur\xc5\xa1kega porcelana, opti\xc4\x8dnih instrumentov in instrumentov precizne mehanike.\n_START_SECTION_\nArhitektura\n_START_PARAGRAPH_\nMesto ima eklekti\xc4\x8dno me\xc5\xa1anico zgodovinske in moderne arhitekture, saj so bile obnovljene zgodovinske zgradbe, uni\xc4\x8dene v drugi svetovni vojni in zgrajene nove znamenitosti. Raziskava Centra za trajnostne destinacije dru\xc5\xbebe National Geographic Traveler je izbrala ve\xc4\x8d kot 100 zgodovinskih destinacij po svetu in 30. mesto dodelila M\xc3\xbcnchnu. [20\n_START_SECTION_\nNotranje mesto\n_START_PARAGRAPH_\nV sredi\xc5\xa1\xc4\x8du mesta je Marijinega trga (Marienplatz) - velik odprti trg, poimenovan po Mariens\xc3\xa4ule, Marijinem stebru v sredi\xc5\xa1\xc4\x8du - s staro in novo mestno hi\xc5\xa1o. Njen stolp vsebuje Rathaus-Glockenspiel. Pre\xc5\xbeivela so tri vrata poru\xc5\xa1ene srednjeve\xc5\xa1ke fortifikacije \xe2\x80\x93 Isartor na vzhodu, Sendlinger Tor na jugu in Karlstor na zahodu notranjega mesta. Karlstor vodi proti Stachusu, velikem trgu, na katerem prevladujejo Justizpalast (Sodna pala\xc4\x8da) in vodnjak._NEWLINE_Cerkev svetega Petra (Peterskirche) v bli\xc5\xbeini Marijinega trga je najstarej\xc5\xa1a cerkev v sredi\xc5\xa1\xc4\x8du mesta. Prvi\xc4\x8d je bila zgrajena v romanskem obdobju in je bila v sredi\xc5\xa1\xc4\x8du zgodnje meni\xc5\xa1ke naselbine pred uradno ustanovitvijo mesta leta 1158. V bli\xc5\xbeini je bila gotska cerkev sv. Petra - cerkev svetega Duha od leta 1724 dalje in gleda navzdol na Viktualienmarkt, najbolj priljubljenem trgu v M\xc3\xbcnchnu._NEWLINE_Frauenkirche je najbolj znana stavba v sredi\xc5\xa1\xc4\x8du mesta in slu\xc5\xbei kot stolnica za katoli\xc5\xa1ko nad\xc5\xa1kofijo M\xc3\xbcnchn in Freising. Bli\xc5\xbenja Michaelskirche je najve\xc4\x8dja renesan\xc4\x8dna cerkev severno od Alp, Theatinerkirche je bazilika v italijanskem visokem baroku, ki je imela velik vpliv na ju\xc5\xbeno nem\xc5\xa1ko baro\xc4\x8dno arhitekturo. Njena kupola prevladuje nad Odeonsplatzom. Druge baro\xc4\x8dne cerkve v sredi\xc5\xa1\xc4\x8du mesta so B\xc3\xbcrgersaalkirche, Dreifaltigkeitskirche in St. Anna Damenstiftskirche. Asamkirche so obdarili in zgradili bratje Asam, pionirski umetniki rokokojske dobe._NEWLINE_Velik kompleks pala\xc4\x8de Residenz (za\xc4\x8detek gradnje leta 1385) na robu starega mestnega jedra v M\xc3\xbcnchnu, je najve\xc4\x8dja mestna pala\xc4\x8da v Nem\xc4\x8diji in sodi med najpomembnej\xc5\xa1e evropske muzeje notranje opreme. Po ve\xc4\x8d podalj\xc5\xa1anjih vsebuje tudi zakladnico in \xc4\x8dudovito rokoko gledali\xc5\xa1\xc4\x8de Cuvilli\xc3\xa9s. Nasproti Residenz je bila postavljena neoklasicisti\xc4\x8dna opera, Narodno gledali\xc5\xa1\xc4\x8de. Med baro\xc4\x8dnimi in neoklasicisti\xc4\x8dnimi dvorci, ki \xc5\xa1e vedno obstajajo v M\xc3\xbcnchnu, so Palais Porcia, Palais Preysing, Palais Holnstein in Prinz-Carl-Palais. Vsi dvorci so v bli\xc5\xbeini Residenz, enako kot Alte Hof, srednjeve\xc5\xa1ki grad in prva rezidenca vojvod Wittelsbach v M\xc3\xbcnchnu._NEWLINE_Lehel, \xc4\x8detrt srednjega razreda, vzhodno od Starega mesta (Altstadt), je ozna\xc4\x8dena z ne\xc5\xa1tetimi dobro ohranjenimi (in deloma odli\xc4\x8dnimi rekonstruiranimi) mestnimi hi\xc5\xa1ami, ki dajejo temeljit vtis "starega M\xc3\xbcnchna" zunaj glavnih turisti\xc4\x8dnih poti. Saint Anna im Lehel je prva rokoko cerkev na Bavarskem. Sveti Luka je najve\xc4\x8dja protestantska cerkev v mestu.\n_START_SECTION_\nKraljeve avenije in trgi\n_START_PARAGRAPH_\n\xc5\xa0tiri velike kraljeve avenije iz 19. stoletja z uradnimi zgradbami povezujejo notranje mesto z njegovimi takratnimi predmestji:_NEWLINE_Neoklasicisti\xc4\x8dna Brienner Stra\xc3\x9fe, ki se za\xc4\x8dne na Odeonsplatzu na severnem obrobju starega mestnega jedra v bli\xc5\xbeini Residenze, poteka od vzhoda proti zahodu in se odpira do impresivnega Kraljevega trga (K\xc3\xb6nigsplatz), zasnovanega z dorskimi Propilejami, jonske Gliptoteke in korintskim  Dr\xc5\xbeavnim muzejem klasi\xc4\x8dne umetnosti, za njim je bila postavljena opatija svetega Bonifacija. Obmo\xc4\x8dje okoli K\xc3\xb6nigsplatza je dom Kunstareala, m\xc3\xbcnchenske \xc4\x8detrti galerij in muzejev._NEWLINE_Ludwigstra\xc3\x9fe se za\xc4\x8dne tudi na Odeonsplatz in poteka od juga proti severu, obkro\xc5\xbea Ludwig-Maximilians-Universit\xc3\xa4t, cerkev svetega Ludvika, Bavarsko dr\xc5\xbeavno knji\xc5\xbenico in \xc5\xa1tevilna dr\xc5\xbeavna ministrstva in pala\xc4\x8de. Ju\xc5\xbeni del je bil zgrajen v italijanskem renesan\xc4\x8dnem slogu, na severu pa je mo\xc4\x8dno vplivala italijanska romanska arhitektura. Siegestor (Vrata zmage) so na severnem koncu Ludwigstra\xc3\x9fe, kjer slednja preide v Leopoldstra\xc3\x9fe in se za\xc4\x8dne okro\xc5\xbeje Schwabing._NEWLINE_Neogotska Maximilianstra\xc3\x9fe se za\xc4\x8dne pri Max-Joseph-Platzu, kjer sta Residenz in Narodno gledali\xc5\xa1\xc4\x8de, ter poteka od zahoda proti vzhodu. Avenijo uokvirjajo izredno strukturirane neogotske zgradbe, med katerimi so tudi Schauspielhaus, stavba okro\xc5\xbene vlade Zgornje Bavarske in Etnolo\xc5\xa1ki muzej. Po pre\xc4\x8dkanju reke Isar cesta obkro\xc5\xbei Maximilianeum, v katerem je dr\xc5\xbeavni parlament. Zahodni del Maximilianstra\xc3\x9fe je znan po svojih oblikovalskih trgovinah, luksuznih butikih, trgovinah z nakitom in v enem od najbolj znanih m\xc3\xbcnchenskih hotelov s petimi zvezdicami, Hotelu Vier Jahreszeiten._NEWLINE_Prinzregentenstra\xc3\x9fe poteka vzporedno z Maximilianstra\xc3\x9fe in se za\xc4\x8dne pri Prinz-Carl-Palais. \xc5\xa0tevilni muzeji so na aveniji, kot so Haus der Kunst, Bavarski narodni muzej in Schackgalerie. Avenija pre\xc4\x8dka Isar in obkro\xc5\xbei spomenik Friedensengel, nato mimo Villa Stuck in Hitlerjevega starega stanovanja. Prinzregententheatre je na Prinzregentenplatzu na vzhodu.\n_START_SECTION_\nDruga okro\xc5\xbeja\n_START_PARAGRAPH_\nV Schwabingu in Maxvorstadtu so \xc5\xa1tevilne lepe ulice z neprekinjenimi vrstami stavb Gr\xc3\xbcnderzeit. Vrst elegantnih mestnih hi\xc5\xa1 in spektakularne mestne pala\xc4\x8de v \xc5\xa1tevilnih barvah, pogosto bogato okra\xc5\xa1ene z okrasnimi podrobnostmi na fasadah, tvorijo velike dele obmo\xc4\x8dij zahodno od Leopoldstra\xc3\x9fe (glavna nakupovalna ulica Schwabinga), na vzhodnih obmo\xc4\x8djih med Leopoldstra\xc3\x9fe in Englischer Garten podobne zgradbe se izmenjujejo s skoraj pode\xc5\xbeelskimi hi\xc5\xa1ami in pala\xc4\x8dami, pogosto okra\xc5\xa1enimi z majhnimi stolpi. \xc5\xa0tevilne drobne ulice in sen\xc4\x8dne steze povezujejo ve\xc4\x8dje ulice in majhne trge tega obmo\xc4\x8dja, prepri\xc4\x8dljivo podobno kot na prelomu 20. stoletja. Bogato okro\xc5\xbeje Bogenhausen na vzhodu M\xc3\xbcnchna je \xc5\xa1e eno malo znano obmo\xc4\x8dje (vsaj med turisti), bogato z ekstravagantno arhitekturo, zlasti okoli Prinzregentenstra\xc3\x9fe. Ena izmed najlep\xc5\xa1ih stavb v Bogenhausnu je Villa Stuck, znana rezidenca slikarja Franza von Stucka._NEWLINE_Dve veliki baro\xc4\x8dni pala\xc4\x8di v Nymphenburgu in Oberschleissheimu spominjata na bavarsko kraljevsko preteklost. Dvorec Nymphenburg (Schloss Nymphenburg), pribli\xc5\xbeno 6 km severozahodno od mestnega sredi\xc5\xa1\xc4\x8da, je obdana z impresivnim parkom in velja za eno najlep\xc5\xa1ih evropskih kraljevskih rezidenc. 2 km severozahodno od dvorca Nymphenburg je grad Blutenburg (Schloss Blutenburg), star vojvodski sede\xc5\xbe s poznogotsko cerkvijo. Pala\xc4\x8da F\xc3\xbcrstenried (Schloss F\xc3\xbcrstenried), baro\xc4\x8dna pala\xc4\x8da podobne strukture kot Nymphenburg, vendar veliko manj\xc5\xa1ih, je bila postavljena pribli\xc5\xbeno ob istem \xc4\x8dasu na jugozahodu M\xc3\xbcnchna._NEWLINE_Druga velika baro\xc4\x8dna rezidenca je pala\xc4\x8da Schleissheim (Schloss Schleissheim), ki je v predmestju Oberschleissheima, kompleks pala\xc4\x8d, ki obsega tri lo\xc4\x8dene rezidence: Altes Schloss Schleissheim (Stara pala\xc4\x8da), Neues Schloss Schleissheim (Nova pala\xc4\x8da) in Schloss Lustheim (pala\xc4\x8da Lustheim). Ve\xc4\x8dji del pala\xc4\x8dnega kompleksa je muzej in umetni\xc5\xa1ka galerija. Letalski razstavni center Deutsches Museum Flugwerft Schleissheim je v bli\xc5\xbeini, na posebnem pristani\xc5\xa1kem polju Schleissheim. Kip \'\'Bavarie\'\' pred neoklasicisti\xc4\x8dno Ruhmeshalle - dvorano slavnih - je monumentalen bronast kip iz 19. stoletja na Theresienwiese. Grad Gr\xc3\xbcnwald je edini srednjeve\xc5\xa1ki grad na obmo\xc4\x8dju M\xc3\xbcnchna, ki \xc5\xa1e vedno obstaja._NEWLINE_Cerkev svetega Mihaela v Berg am Laimu je morda najbolj znamenita cerkev v predmestju. Druga cerkev Johanna Michaela Fischerja je sveti Jurij v Bogenhausnu. Ve\xc4\x8dina okrajev ima \xc5\xbeupnijske cerkve, ki izvirajo iz srednjega veka, kot je najbolj znana romarska cerkev v M\xc3\xbcnchnu sveta Marija v Ramersdorfu. Najstarej\xc5\xa1a cerkev v mestnih mejah je svetega Kri\xc5\xbea v Fr\xc3\xb6ttmaningu ob Allianz-Areni, znani po romanski freski._NEWLINE_Predvsem v predmestjih M\xc3\xbcnchna je raznolika paleta moderne arhitekture, \xc4\x8deprav so stroge kulturno ob\xc4\x8dutljive omejitve vi\xc5\xa1ine stavb omejile gradnjo neboti\xc4\x8dnikov, da bi se izognili izgubi pogledov na oddaljene bavarske Alpe. Ve\xc4\x8dina visokih zgradb je zdru\xc5\xbeenih na severnem robu M\xc3\xbcnchna, kot sta Hypo-Haus, Arabela High-Rise Building, Highlight Towers, Uptown M\xc3\xbcnchen, M\xc3\xbcnchner Tor in sede\xc5\xbe BMW ob olimpijskem parku. Ve\xc4\x8d drugih visokih zgradb je v bli\xc5\xbeini mestnega sredi\xc5\xa1\xc4\x8da in na kampusu Siemens v ju\xc5\xbenem M\xc3\xbcnchnu. Mejnik sodobnega M\xc3\xbcnchna je tudi arhitektura \xc5\xa1portnih stadionov.\n_START_SECTION_\nJezik\n_START_PARAGRAPH_\nBavarsko nare\xc4\x8dje in njegova razli\xc4\x8dica zahodna srednja bava\xc5\xa1\xc4\x8dina ali stara bavar\xc5\xa1\xc4\x8dina (Westmittelbairisch / Altbairisch) se govori v M\xc3\xbcnchnu in okolici. Do avstrijske bavar\xc5\xa1\xc4\x8dine bavarske oblasti ali lokalne vlade nimajo uradnega statusa, vendar jo SIL (Summer Institute of Linguistics) priznava in ima svojo kodo ISO-639.\n_START_SECTION_\nMuzeji\n_START_PARAGRAPH_\nNem\xc5\xa1ki muzej uradno Deutsches Museum von Meisterwerken der Naturwissenschaft und Technik stoji na otoku v reki Isar in je najve\xc4\x8dji in eden najstarej\xc5\xa1ih znanstvenih muzejev na svetu. Tri opu\xc5\xa1\xc4\x8dene razstavne stavbe, ki so pod za\xc5\xa1\xc4\x8dito, so bile preurejene v hi\xc5\xa1o Verkehrsmuseum, v kateri so zbirke kopenskega prometa Nem\xc5\xa1kega muzeja. Letalski razstavni center Flugwerft Schleissheim je v bli\xc5\xbeini, na posebnem ouemlju Schleissheim. Ve\xc4\x8d necentraliziranih muzejev (mnogi so javne zbirke na Ludwig-Maximilians-Universit\xc3\xa4t) prikazujejo raz\xc5\xa1irjene dr\xc5\xbeavne zbirke paleontologije, geologije, mineralogije, zoologije, botanike in antropologije._NEWLINE_Mesto ima ve\xc4\x8d pomembnih umetni\xc5\xa1kih galerij, od katerih jih je ve\xc4\x8dina na obmo\xc4\x8dju Kunstareal, vklju\xc4\x8dno z Alte Pinakothek, Neue Pinakothek, Pinakothek der Moderne in Brandhorstov muzej. Stara pinakoteka vsebuje zakladnico del evropskih mojstrov med 14. in 18. stoletjem. Zbirka odra\xc5\xbea eklekti\xc4\x8dne okuse Wittelsbachov ve\xc4\x8d kot \xc5\xa1tiri stoletja in je razvr\xc5\xa1\xc4\x8dena po \xc5\xa1olah v dveh nadstropjih. Med najpomembnej\xc5\xa1imi predstavitvami so Kristusov avtoportret Albrechta D\xc3\xbcrerja (1500), njegovi \xc5\xa0tirje apostoli, Rafaelove sliki Sveta dru\xc5\xbeina iz hi\xc5\xa1e Canigiani in Madonna Tempi ter Rubensov velik Sodni dan. V galeriji je ena najobse\xc5\xbenej\xc5\xa1ih Rubensovi zbirk na svetu. Lenbachhaus gosti dela skupine m\xc3\xbcnchenskih modernih umetnikov, znanih kot Der Blaue Reiter (Modri jaha\xc4\x8d)._NEWLINE_V Gliptoteki in Staatliche Antikensammlung (Zbirka dr\xc5\xbeavnih starin) se odvija pomembna zbirka gr\xc5\xa1ke in rimske umetnosti. Kralj Ludvik I. je uspel pridobiti tako znana dela, kot so Rondaninijeva meduza, Barberinijev Favn in kipe iz Afajinega templja v Ajgini. Drug pomemben muzej v Kunstarealu je Egip\xc4\x8danski muzej._NEWLINE_Gotski Morrisovi plesalci Erasmusa Grasserja so razstavljeni v Mestnem muzeju v stari gotski stavbi arsenala v sredi\xc5\xa1\xc4\x8du mesta._NEWLINE_Drugo podro\xc4\x8dje umetnosti poleg Kunstareala je \xc4\x8detrt Lehel med starim mestom in reko Isar: muzej Petih celin v ulici Maximilianstra\xc3\x9fe je druga najve\xc4\x8dja zbirka artefaktov in predmetov izven Evrope v Nem\xc4\x8diji, Bavarski narodni muzej in pridru\xc5\xbeena Bavarska dr\xc5\xbeavna arheolo\xc5\xa1ka zbirka v Prinzregentenstra\xc3\x9fe, sodi med najpomembnej\xc5\xa1e evropske muzeje umetnosti in kulturne zgodovine. Bli\xc5\xbenja Schackgalerie je pomembna galerija nem\xc5\xa1kih slik 19. stoletja._NEWLINE_Nekdanje Koncentracijsko tabori\xc5\xa1\xc4\x8de Dachau je 16 km izven mesta.\n_START_SECTION_\nUmetnost in literatura\n_START_PARAGRAPH_\nM\xc3\xbcnchen je pomembno evropsko kulturno sredi\xc5\xa1\xc4\x8de in je gostil \xc5\xa1tevilne ugledne skladatelje, med drugim Orlanda di Lassa, Mozarta, Webra,  Wagnerja,  Mahlerja,  Richarda Straussa,  Maxa Regerja in  Carla Orffa. Z M\xc3\xbcnchenskim bienalom, ki ga je ustanovil Hans Werner Henze, in festivalom A*DEvantgarde, mesto \xc5\xa1e vedno prispeva k sodobnemu glasbenemu gledali\xc5\xa1\xc4\x8du. Nekatere od najbolj znanih skladb klasi\xc4\x8dne glasbe so ustvarili v in okoli M\xc3\xbcnchna skladatelji, rojeni na tem obmo\xc4\x8dju, na primer uglasbena pesem Richarda Straussa Tako je govoril Zaratustra ali Carla Orffa Carmina Burana.._NEWLINE_V Nationaltheatru je bilo premierno izvedeno ve\xc4\x8d oper Richarda Wagnerja pod pokroviteljstvom Ludvika II. Bavarskega. Je sede\xc5\xbe Bavarske dr\xc5\xbeavne opere in Bavarskega dr\xc5\xbeavnega orkestra. V sosednji stavbi so zgradili sodobno gledali\xc5\xa1\xc4\x8de Residenz v stavbi, ki je imela pred drugo svetovno vojno gledali\xc5\xa1\xc4\x8de Cuvilli\xc3\xa9s. V njem je bilo uprizorjenih veliko oper, vklju\xc4\x8dno premiera Mozartove Idomeneo leta 1781. Gledali\xc5\xa1\xc4\x8de G\xc3\xa4rtnerplatz je baletno in glasbeno dr\xc5\xbeavno gledali\xc5\xa1\xc4\x8de, medtem ko je druga operna hi\xc5\xa1a Prinzregententheater postala sede\xc5\xbe Bavarske gledali\xc5\xa1ke akademije._NEWLINE_V sodobnem Gasteig centru je M\xc3\xbcnchenska filharmonija. Tretji orkester v M\xc3\xbcnchnu mednarodnega pomena je simfoni\xc4\x8dni orkester Bavarskega radia. Njegovo koncertno prizori\xc5\xa1\xc4\x8de je Herkulessaal v nekdanji mestni kraljevi  Residenzi. Mnoge pomembne dirigente privabljajo mestni orkestri, med njimi so bili: Felix Weingartner, Hans Pfitzner, Hans Rosbaud, Hans Knappertsbusch, Sergiu Celibidache, James Levine, Christian Thielemann, Lorin Maazel, Rafael Kubel\xc3\xadk, Eugen Jochum, Sir Colin Davis, Mariss Jansons, Bruno Walter, Georg Solti, Zubin Mehta in Kent Nagano. Scena za predstave, velike dogodke in mjuzikale je Deutsche Theater. To je najve\xc4\x8dje nem\xc5\xa1ko gledali\xc5\xa1\xc4\x8de za gostujo\xc4\x8de predstave._NEWLINE_Prispevki M\xc3\xbcnchna k sodobni popularni glasbi so pogosto spregledani v prid njegove mo\xc4\x8dne povezanosti s klasi\xc4\x8dno glasbo, vendar so \xc5\xa1tevilni: mesto je imelo mo\xc4\x8dno glasbeno sceno v 1960-ih in 1970-ih letih prej\xc5\xa1njega stoletja. . Poleg tega je bil M\xc3\xbcnchen sredi\xc5\xa1\xc4\x8de Krautrock-a v ju\xc5\xbeni Nem\xc4\x8diji, saj je iz mesta prihajalo veliko pomembnih skupin, kot sta Amon D\xc3\xbc\xc3\xbcl II, Embryo ali Popol Vuh. V 1970-ih so se Musicland Studios razvili v enega najbolj znanih snemalnih studijev na svetu, kjer so nastopali bendi, kot so Rolling Stones, Led Zeppelin, Deep Purple in Queen. M\xc3\xbcnchen je igral tudi pomembno vlogo pri razvoju elektronske glasbe, s pionirjem \xc5\xbeanra Giorgijem Moroderjem, ki je izumil sintesajzerski disco in elektronsko plesno glasbo in Donno Summer, eno izmed najpomembnej\xc5\xa1ih performeric disko glasbe, ki \xc5\xbeivita in dela v mestu. V poznih 1990-ih je bil Electroclash bistveno soustvarjen, \xc4\x8de ne celo izumljen v M\xc3\xbcnchnu, ko je DJ Hell predstavil in zbral mednarodne pionirje tega glasbenega \xc5\xbeanra s svojo mednarodno oznako DeeJay Gigolo Records. Drugi primeri pomembnih glasbenikov in skupin iz M\xc3\xbcnchna so Konstantin Wecker, Willy Astor, Gang Spider Murphy, M\xc3\xbcnchener Freiheit, Lou Bega, Megaherz, FSK, Color Haze in Sportfreunde Stiller._NEWLINE_Glasba je v bavarski prestolnici tako pomembna, da mestna hi\xc5\xa1a vsak dan odobri 10 glasbenikom  nastopanje na ulicah okoli Marienplatza. Tako nastopajo\xc4\x8di, kot so Olga Kholodnaya in Alex Jacobowitz, vsak dan zabavajo doma\xc4\x8dine in turiste._NEWLINE_Poleg bavarske Staatsschauspiel v gledali\xc5\xa1\xc4\x8du Residenz (Residenztheater) je m\xc3\xbcnchenski Kammerspiele v Schauspielhausu eden najpomembnej\xc5\xa1ih gledali\xc5\xa1\xc4\x8d v nem\xc5\xa1kem jeziku na svetu. Od premier Gottholda Ephraima Lessinga leta 1775 so \xc5\xa1tevilni pomembni pisci uprizorili svoje predstave v M\xc3\xbcnchnu, kot so Christian Friedrich Hebbel, Henrik Ibsen in Hugo von Hofmannsthal._NEWLINE_Mesto je znano kot drugo najve\xc4\x8dje zalo\xc5\xbeni\xc5\xa1ko sredi\xc5\xa1\xc4\x8de na svetu (okoli 250 zalo\xc5\xbeb ima pisarne v mestu), v M\xc3\xbcnchnu pa izidejo \xc5\xa1tevilne nacionalne in mednarodne publikacije, kot so Arts in M\xc3\xbcnchen, LAXMag in Prinz._NEWLINE_Na prelomu 20. stoletja je bil M\xc3\xbcnchen in \xc5\xa1e posebej njegovo predmestje Schwabing najpomembnej\xc5\xa1a kulturna metropola Nem\xc4\x8dije. Njen pomen kot centra za literaturo in likovno umetnost je bil v Evropi nenavaden, saj so se tja preselili \xc5\xa1tevilni nem\xc5\xa1ki in ne-nem\xc5\xa1ki umetniki. Vasilij Vasiljevi\xc4\x8d Kandinski je na primer izbral M\xc3\xbcnchen, da bi \xc5\xa1tudiral na Akademie der Bildenden K\xc3\xbcnste M\xc3\xbcnchen in je skupaj s \xc5\xa1tevilnimi drugimi slikarji in pisatelji, ki so \xc5\xbeiveli v Schwabingu v tem \xc4\x8dasu, mo\xc4\x8dno vplival na moderno umetnost._NEWLINE_V M\xc3\xbcnchnu so v zadnjih desetletjih bavarskega kraljestva delovali znani literarni liki, tako imenovani Prinzregentenzeit (dobesedno \'\xc4\x8das princev regentov\') v \xc4\x8dasu vladavine Luitpolda, princa regenta Bavarske. Med njimi so bili Thomas Mann, Heinrich Mann, Paul Heyse, Rainer Maria Rilke, Ludwig Thoma, Fanny zu Reventlow, Oskar Panizza, Gustav Meyrink, Max Halbe, Erich M\xc3\xbchsam in Frank Wedekind. Za kratek \xc4\x8das je v Schwabingu \xc5\xbeivel tudi Vladimir Lenin, kjer je napisal in objavil svoje najpomembnej\xc5\xa1e delo, Kaj je treba storiti? Osrednji del Schwabin\xc5\xa1ke boemske scene (\xc4\x8deprav so bili pogosto v bli\xc5\xbenji \xc4\x8detrti Maxvorstadt) so bili K\xc3\xbcnstlerlokale (kavarne umetnikov), kot so Caf\xc3\xa9 Stefanie ali Kabarett Simpl, katerih liberalne poti so se bistveno razlikovale od tradicionalnih krajev v M\xc3\xbcnchnu. Simpl, ki je do danes pre\xc5\xbeivel (\xc4\x8deprav z majhnim pomenom za mestno sodobno umetni\xc5\xa1ko sceno), je dobil ime po slavni anti-avtoritarni satiri\xc4\x8dni reviji Simplicissimus, ki sta jo leta 1896 ustanovila Albert Langen in Thomas Theodor Heine, ki sta hitro postala pomemben organ v Schwabinger Boh\xc3\xa8me. Njune presenetljivo sodobne karikature in satiri\xc4\x8dni napadi na nem\xc5\xa1ko dru\xc5\xbebo so bili rezultat ne\xc5\xa1tetih skupnih prizadevanj mnogih najbolj\xc5\xa1ih likovnih umetnikov in pisateljev iz M\xc3\xbcnchna in drugod._NEWLINE_Obdobje neposredno pred prvo svetovno vojno je za mesto pomenilo nadaljnji gospodarski in kulturni pomen. Thomas Mann je v svoji noveli Gladius Dei o tem obdobju zapisal: \xc2\xbbM\xc3\xbcnchen leuchtete" (dobesedno \'M\xc3\xbcnchen sije\')\xc2\xab. M\xc3\xbcnchen je ostal \xc5\xa1e vedno sredi\xc5\xa1\xc4\x8de kulturnega \xc5\xbeivljenja v Weimarskem obdobju, z liki kot so Lion Feuchtwanger, Bertolt Brecht, Peter Paul Althaus, Stefan George, Ricarda Huch, Joachim Ringelnatz, Oskar Maria Graf, Annette Kolb, Ernst Toller, Hugo Ball in Klaus Mann dodajanje. Karl Valentin je bil najpomembnej\xc5\xa1i nem\xc5\xa1ki kabarejski performer in komik in je do danes dobro znan in priljubljen kot kulturna ikona njegovega rojstnega mesta. Med letoma 1910 in 1940 je napisal in izvajal \xc5\xa1tevilne absurdne skice in kratke filme, ki so bili zelo vplivni in si je zaslu\xc5\xbeil vzdevek \xc2\xbbCharlie Chaplin iz Nem\xc4\x8dije\xc2\xab. Mnoga dela Valentina ne bi bilo mogo\xc4\x8de zamisliti brez njegove prijazne partnerke Liesl Karlstadt, ki je v svojih skicah pogosto igrala mo\xc5\xa1ke like v sme\xc5\xa1nem efektu. Po drugi svetovni vojni je M\xc3\xbcnchen kmalu ponovno postal osrednja to\xc4\x8dka nem\xc5\xa1ke literarne scene in ostaja vse do danes s tako raznolikimi pisatelji, kot so Wolfgang Koeppen, Erich K\xc3\xa4stner, Eugen Roth, Alfred Andersch, Elfriede Jelinek, Hans Magnus Enzensberger, Michael Ende, Franz Xaver Kroetz, Gerhard Polt, John Vincent Palatine in Patrick S\xc3\xbcskind._NEWLINE_Od gotike do baroka so likovno umetnost v M\xc3\xbcnchnu predstavljali umetniki, kot so Erasmus Grasser, Jan Polack, Johann Baptist Straub, Ignaz G\xc3\xbcnther, Hans Krumpper, Ludwig von Schwanthaler, Cosmas Damian Asam, Egid Quirin Asam, Johann Baptist Zimmermann, Johann Michael Fischer in Fran\xc3\xa7ois de Cuvilli\xc3\xa9s. M\xc3\xbcnchen je postal pomembno mesto za slikarje, kot so Carl Rottmann, Lovis Korint, Wilhelm von Kaulbach, Carl Spitzweg, Franz von Lenbach, Franz von Stuck, Karl Piloty in Wilhelm Leibl, ko je bila leta 1911 v M\xc3\xbcnchnu ustanovljena skupina ekspresionistov Der Blaue Reiter (Modri jaha\xc4\x8d). V mestu so bili slikarji Paul Klee, Vasilij Kandinsky, Alexej von Jawlensky, Gabriele M\xc3\xbcnter, Franz Marc, August Macke in Alfred Kubin. Prva abstraktna slika Kandinskega je nastala v Schwabingu._NEWLINE_M\xc3\xbcnchen je bil (in v nekaterih primerih \xc5\xa1e vedno) dom \xc5\xa1tevilnim najpomembnej\xc5\xa1im avtorjem gibanja New German Cinema, med njimi Rainer Werner Fassbinder, Werner Herzog, Edgar Reitz in Herbert Achternbusch. Leta 1971 je bil ustanovljen Filmverlag der Autoren, ki je utrdil vlogo mesta v zgodovini gibanja. M\xc3\xbcnchen je slu\xc5\xbeil kot mesto za \xc5\xa1tevilne Fassbinderove filme, med njimi Ali: Strah poje du\xc5\xa1o. Hotel Deutsche Eiche v bli\xc5\xbeini G\xc3\xa4rtnerplatza je bil nekoliko podoben centru operacij za Fassbinder in njegov "klan" igralcev. New German Cinema velja za dale\xc4\x8d najpomembnej\xc5\xa1e umetni\xc5\xa1ko gibanje v zgodovini nem\xc5\xa1kega filma od obdobja nem\xc5\xa1kega ekspresionizma v 1920-ih._NEWLINE_Leta 1919 so ustanovili Bavaria Film Studios, ki se je razvil v enega najve\xc4\x8djih filmskih studiev v Evropi. Tam so delovali re\xc5\xbeiserji, kot so Alfred Hitchcock, Billy Wilder, Orson Welles, John Huston, Ingmar Bergman, Stanley Kubrick, Claude Chabrol, Fritz Umgelter, Rainer Werner Fassbinder, Wolfgang Petersen in Wim Wenders. Med mednarodno znanimi filmi, ki so nastali v studiih, je Vrt u\xc5\xbeitka (1925) Alfreda Hitchcocka, The Great Escape (1963) Johna Sturgesa, Steze slave (1957) Stanleyja Kubricka, Willy Wonka in tovarna \xc4\x8dokolade (1971) Mela Stuarta in oba Podmornica (1981) in Nedokon\xc4\x8dana zgodba (1984) Wolfganga Petersena. M\xc3\xbcnchen ostaja eden izmed centrov nem\xc5\xa1ke filmske in zabavne industrije.\n_START_SECTION_\nPivovarne in Oktoberfest\n_START_PARAGRAPH_\nHofbr\xc3\xa4uhaus am Platzl, verjetno najbolj znana pivnica na svetu, je v sredi\xc5\xa1\xc4\x8du mesta. Prav tako upravlja drugi najve\xc4\x8dji \xc5\xa1otor na Oktoberfestu, eni izmed najbolj znanih m\xc3\xbcnchenskih znamenitosti. Za dva tedna Oktoberfest privablja milijone ljudi, ki obi\xc5\xa1\xc4\x8dejo njegove pivnice (Bierzelte) in znamenitosti na sejmi\xc5\xa1\xc4\x8du. Oktoberfest je bil prvi\xc4\x8d izveden 12. oktobra 1810 v \xc4\x8dast poroke princa Ludvika s princeso Terezo Saxe-Hildburghausen. Praznovanjw je zaklju\xc4\x8dila konjska dirka, v naslednjih letih pa so se konjske dirke nadaljevale in kasneje razvile v to, kar je danes znano kot Oktoberfest. Kljub svojemu imenu se ve\xc4\x8dina Oktoberfesta dogaja septembra. Vedno se kon\xc4\x8da na prvo nedeljo v oktobru, razen \xc4\x8de je nem\xc5\xa1ki dr\xc5\xbeavni praznik 3. oktobra (Tag der deutschen Einheit \xe2\x80\x93 \'Dan nem\xc5\xa1ke enotnosti\') ponedeljek ali torek - potem pa Oktoberfest ostaja odprt do teh dni.\n_START_SECTION_\nKulinari\xc4\x8dne specialitete\n_START_PARAGRAPH_\nM\xc3\xbcnchenska kuhinja prispeva k bavarski kuhinji. M\xc3\xbcnchner Wei\xc3\x9fwurst (\'bela klobasa\') je bil izumljen leta 1857. Tradicionalno jo jedo samo pred poldnevom - tradicijo, ki sega v \xc4\x8das pred hladilniki - te zaloge pogosto postre\xc5\xbeejo s sladko gor\xc4\x8dico in sve\xc5\xbee pe\xc4\x8deno presto.\n_START_SECTION_\nPiva in pivovarne\n_START_PARAGRAPH_\nM\xc3\xbcnchen je znan po svojih pivovarnah, Weissbier (ali Wei\xc3\x9fbier / Weizenbier, p\xc5\xa1eni\xc4\x8dno pivo) pa je posebnost Bavarske. Helles, pale lager s prosojno zlato barvo je danes najbolj priljubljeno pivo v M\xc3\xbcnchnu, \xc4\x8deprav ni staro (uvedeno je bilo \xc5\xa1ele leta 1895) in je posledica spremembe v okusu piva. Helles je v veliki meri zamenjal m\xc3\xbcnchensko temno pivo Dunkles, ki je dobil barvo iz pra\xc5\xbeenega slada. To je bilo zna\xc4\x8dilno pivo v M\xc3\xbcnchnu v 19. stoletju, zdaj pa je bolj specialiteta. Starkbier je najmo\xc4\x8dnej\xc5\xa1e m\xc3\xbcnchensko pivo s 6% -9% vsebnostjo alkohola. Barva je temno jantarne barve in ima mo\xc4\x8dan sladni okus. Na voljo je in se prodaja zlasti v \xc4\x8dasu Lenten Starkbierzeit (mo\xc4\x8dna sezona piva), ki se za\xc4\x8dne na dan ali pred dnevom svetega Jo\xc5\xbeefa (19. marca). Pivo na Oktoberfestu je posebna vrsta piva M\xc3\xa4rzen z vi\xc5\xa1jo vsebnostjo alkohola kot obi\xc4\x8dajni Helles._NEWLINE_Obstaja ne\xc5\xa1teto Wirtsh\xc3\xa4user (tradicionalnih bavarskih pivnic / restavracij) na celotnem obmo\xc4\x8dju mesta, od katerih imajo mnoge tudi majhne vrtove. Bierg\xc3\xa4rten (pivski vrt) so najbolj znani in priljubljeni elementi m\xc3\xbcnchenske gastronomske pokrajine. So klju\xc4\x8dnega pomena za kulturo mesta in slu\xc5\xbeijo kot nekak\xc5\xa1en talilni lonec \xc4\x8dlanom vseh dru\xc5\xbebenih slojev, doma\xc4\x8dinom, izseljencem in turistom. V pivski vrt je dovoljeno prina\xc5\xa1ati lastno hrano, vendar je prepovedano prina\xc5\xa1ati lastno pija\xc4\x8do. Obstaja veliko manj\xc5\xa1ih pivskih vrtov in okoli dvajset ve\xc4\x8djih, ki zagotavljajo najmanj tiso\xc4\x8d sede\xc5\xbeev, pri \xc4\x8demer so \xc5\xa1tirje najbolj znani in priljubljeni: Chinesischer Turm (drugi najve\xc4\x8dji pivski vrt z 7000 sede\xc5\xbei), Seehaus, Hirschau in Aumeister. Med doma\xc4\x8dini, poznavalci in dobro obve\xc5\xa1\xc4\x8denimi turisti je Augustiner-Keller, blizu glavne \xc5\xbeelezni\xc5\xa1ke postaje na Arnulfstra\xc3\x9fe, eden najbolj priljubljenih pivskih vrtov v mestu, saj je edini v M\xc3\xbcnchnu z najbolj priljubljenim pivom Augustiner, ki se to\xc4\x8di iz lesenih sodov. Nockherberg, Hofbr\xc3\xa4ukeller (ne smemo zamenjati z Hofbr\xc3\xa4uhaus) in L\xc3\xb6wenbr\xc3\xa4ukeller so drugi znani pivski vrtovi. Hirschgarten je najve\xc4\x8dji pivski vrt na svetu z 8000 sede\xc5\xbei._NEWLINE_V M\xc3\xbcnchnu je \xc5\xa1est glavnih pivovarn: Augustiner-Br\xc3\xa4u, Hacker-Pschorr, Hofbr\xc3\xa4u, L\xc3\xb6wenbr\xc3\xa4u, Paulaner in Spaten-Franziskaner-Br\xc3\xa4u (lo\xc4\x8dene znamke Spaten in Franziskaner, od katerih je slednja predvsem za Weissbier)._NEWLINE_Tudi precej priljubljeni, \xc4\x8deprav ne iz M\xc3\xbcnchna in torej brez pravice do \xc5\xa1otora na Oktoberfestu, so \xc5\xa1e Tegernseer in Schneider Weisse, ki ima v M\xc3\xbcnchnu veliko pivnico, kot to po\xc4\x8dnejo m\xc3\xbcnchenske pivovarne. Tudi manj\xc5\xa1e pivovarne postajajo vse bolj raz\xc5\xa1irjene, kot je Giesinger Br\xc3\xa4u. Vendar te pivovarne na Oktoberfestu nimajo \xc5\xa1otorov.\n_START_SECTION_\nIzobra\xc5\xbeevanje in znanost\n_START_PARAGRAPH_\nMesto ima svojo univerzo, (osnovano 1472 v Ingolstadtu, leta 1800 preseljeno v Landshut, leta 1826 pa v M\xc3\xbcnchen), tu so tudi znane tehni\xc5\xa1ke, glasbene in druge visoke \xc5\xa1ole, med njimi Tehni\xc5\xa1ka univerza v M\xc3\xbcnchnu.\n_START_SECTION_\n\xc5\xa0port\n_START_PARAGRAPH_\nLeta 1972 so bile v M\xc3\xbcnchnu XX. olimpijske igre. Dogodek je postal znan predvsem po teroristi\xc4\x8dnem napadu, ko je skupina Arabcev ugrabila in umorila 11 izraelskih \xc5\xa1portnikov. V mestu delujeta tudi dva ve\xc4\x8dja nogometna kluba: FC Bayern M\xc3\xbcnchen in TSV 1860 M\xc3\xbcnchen.'